**Komentár k výkazu práce za rok 2018**

**1. Personálny stav**

V priebehu roku 2018 prišlo v Štátnom archíve v Bratislave k viacerým personálnym zmenám a rok sa končil s nasledovným stavom: Štátny archív v Bratislave mal systemizovaných 30 zamestnaneckých miest. Z toho 20 miest bolo štátnozamestnaneckých miest, z nich dve neobsadené a 8 miest vo verejnom záujme, z nich 1 neobsadené. Na personálnom zabezpečení štátneho archívu, a teda i na plnení úloh, sa negatívne podpísal odchod odborných zamestnancov (Mgr. Lucia Szöcsová a Mgr. Ivan Guba) a dlhodobo neobsadené štátnozamestnanecké miesto v platovej triede 3, ktoré sa napriek viacerým vypísaným výberovým konaniam kvôli nezáujmu o túto pracovnú pozíciu nepodarilo obsadiť. Personálne podhodnotenie pracoviska **Archív Modra** sa výrazne ukázalo počas viac ako štvormesačnej práceneschopnosti p. Andrei Benkovej, čo negatívne ovplyvnilo plnenie. Stav, kedy je zamestnankyňa napriek dosiahnutému II. stupňu vysokoškolského vzdelania zaradená v nezodpovedajúcej platovej triede 2 (hlavný referent) sa nepodarilo zmeniť ani v tomto roku a považujeme ho za dehonestujúci.

Na pracovných činnostiach sa spolu podieľalo 27 zamestnancov, ktorí odpracovali 5212 pracovných dní.

**2. Predarchívna starostlivosť na úseku archívov a archívnych dokumentov**

Činnosť na úseku predarchívnej starostlivosti bola zameraná na schvaľovanie smerníc na správu registratúry subjektov v územnej pôsobnosti štátneho archívu, na prípravu rozhodnutí týkajúcich  sa vyraďovacieho konania, schvaľovanie archívnych a bádateľských poriadkov, vedenie evidencie pôvodcov, vedenie spisov o fonde, vykonávanie prieskumov a kontrol v rámci výkonu štátneho odborného dozoru, poskytovanie konzultácií a poradenstva.

Štátny archív v Bratislave mal v roku 2018 spolu 1218 pôvodcov registratúry. V roku 2018 bolo úseku predarchívnej starostlivosti predložených 73 návrhov registratúrnych poriadkov a plánov, návrhov na vyradenie 567 a 3 návrhy bádateľského a archívneho poriadku. Cez úsek predarchívnej starostlivosti bolo prevzatých 47,03 bežných metrov archívnych dokumentov.

V roku 2018 mal štátny archív naplánovaných 20 kontrol. Všetky naplánované kontroly boli vykonané. Namiesto plánovanej kontroly v spoločnosti Mondelez Slovakia Holding a. s. štátny archív vykonal kontrolu v jej dcérskej spoločnosti Mondelez SR Production s.r.o. a to na základe zistenia, že táto spoločnosť v dôsledku reorganizácie prevzala výrobnú činnosť. Pracovníci tohto úseku sa aktívne podieľali na vedecko-výskumnej, publikačnej i osvetovej činnosti archívu.

**3. Evidencia archívneho dedičstva**

V roku 2018 bolo v Štátnom archíve v Bratislave zaevidovaných 44 nových prírastkov archívnych dokumentov v celkovom rozsahu prírastkov 122,3 bm. Väčšinu nových prírastkov predstavujú dokumenty vzniknuté z činnosti obecných úradov, daňových úradov, finančných a poisťovacích inštitúcií vzniknutých,  kúpeľov a zdravotníckych inštitúcií.

Celkovo uchováva Štátny archív v Bratislave 13,229 bm archívnych dokumentov v 2912tich archívnych súboroch. Vnútorným vyraďovaním bol zaznamenaný úbytok v rozsahu 27 bm.

**4. Ochrana archívnych dokumentov**

Veľký časový rozsah bol vyčlenený aj pre oblasť ochrany archívnych dokumentov, konkrétne 801 pracovných dní. Tieto dni boli venované zaškatuľovaniu, resp. preškatuľovaniu archívnych súborov. Zdigitalizované boli nasledovné fondy, resp. zbierky, či ich časti: Župa Bratislavská I., Nobilitáriá (16. – 19. stor.), Okresný ľudový súd v Bratislave (1945 – 1947) a pre účely evidencie pečatí a pečatidiel boli nafotené pečate a pečatidlá z viacerých fondov.

**5. Spracúvanie a sprístupňovanie archívnych dokumentov**

Vo vykazovanom roku bolo celkovo spracovaných 103,7 bm archívnych dokumentov. Archívne dokumenty spred roku 1918 boli oddelením spracúvania archívnych dokumentov roztriedené v množstve 3,6 bm, usporiadané v množstve 2,04 bm, katalogizované v množstve 1,95 bm a inventarizované v množstve 2,88 bm. Archívne dokumenty po roku 1918 boli usporiadané v množstve 18 bm, inventarizované v množstve 2,04 bm a vyhotovenie registrov ako archívnej pomôcky pre 18 bm archívnych dokumentov. Počas roka bolo oddelením spracúvania archívnych dokumentov vyhotovených 20 opisov archívnych súborov podľa medzinárodného štandardu ISAD (G). V Archíve Modra, pri celkovom množstve 4698 bm už nie sú žiadne nespracované archívne dokumenty a len roztriedených je 107 bm, čo predstavuje 2,3 % všetkých archívnych dokumentov. Vyššej spracovanosti bráni nedostatočné personálne obsadenie pracoviska a podiel na nižšej spracovanosti oproti plánu má odchod zamestnancov, ako i poverenie inými úlohami.

**6. Prístup k archívnym dokumentom**

V roku 2018 sa podieľali na prístupe k archívnym dokumentom zamestnanci oddelenia služieb verejnosti štátneho archívu v rozsahu 1607 pracovných dní, čo je raz toľko ako v roku uplynulom. Uvedený počet dní zahŕňa nielen práce v bádateľni, ale i vybavovanie správnej agendy, vyhotovovanie rešerší a pomocné práce. V roku 2018 zaznamenal Štátny archív v Bratislave 546 bádateľov a 1406 bádateľských návštev. V správnej agende bolo predložených 1461 žiadostí, vydaných 1731 výpisov, odpisov, potvrdení a kópií archívnych dokumentov. V priebehu roka sa vybralo za všetky služby archívu 5431,7€.

**7. Výskumná, publikačná a kultúrno-osvetová činnosť**

V rámci vykazovanej kapitoly venovali najviac dní pracovníci ústavnej výskumnej úlohe – vyhotoveniu vedeckej kritickej edície dokumentov k vzniku ČSR. Pri tejto výskumnej úlohe zabezpečovali naši pracovníci metodiku edovania dokumentov, výber dokumentov a ich kritické spracovanie. V spolupráci s pracovníkmi Archívu Modra, Štátneho archívu v Košiciach a jeho pracoviskami pripravili edíciu 260 archívnych dokumentov, ktoré vypovedajú o pomeroch v čase vzniku a prvého roku etablovania sa ČSR.

Ďalšie pracovné dni venovali pracovníci príprave podkladov pre výstavu Na ceste k slovenskej štátnosti a pre výstavu Pálffyovci a rok 1918, ktorá sa uskutočnila v Malackách, a ktorej spoluorganizátorom bol Štátny archív v Bratislave. Zamestnanci sa výrazne podieľali na odborných konferenciách k výročiam rokov 1918, 1968 a 1993, predovšetkým na medzinárodnej konferencii Republika Česko-Slovensko. Od monarchie k vlastnému štátu. Ilúzie verzus realita, ktorú Štátny archív v Bratislave organizoval v spolupráci s Ústavom politických vied SAV. Zvyšok času venovali zamestnanci individuálnej výskumnej činnosti tematicky spojenej so spracovávaným archívnym súborom a príprave vedeckej kritickej edície stredovekých listín. Z tejto práce vyplývala aj účasť zamestnancov na odborných seminároch a konferenciách, kde predniesli získané poznatky. Ako výsledok svojej odbornej činnosti publikovali pracovníci 10 textov, medzi ktorými sa nachádzali štúdie, recenzie, odborné posudky a správy. Zároveň sa zamestnanci aktívne zúčastňovali na organizovaní exkurzií na našom pracovisku, kde návštevníkov oboznamovali so zásadami práce archivára, s organizáciou archívnictva a tematickými okruhmi spravovaných archívnych dokumentov.

**8. Organizačná a riadiaca práca, vzdelávanie, ekonomické a administratívne práce**

Väčšina dní vykazovaných v tejto kapitole bola využitá na vzdelávanie zamestnancov prostredníctvom školení organizovaných IVeS. Do vykazovanej kapitoly patrí aj účasť zamestnancov na poradách so zástupcami inštitúcií spolupracujúcimi so Štátnym archívom v Bratislave na organizačných a vedeckých činnostiach.

PhDr. Lenka Pavlíková Bratislava, 28. 01. 2019

riaditeľka